Plastika ugrožava okeane
Najmanje šest miliona i 400 hiljada metričkih tona plastike završava u okeanima gde prodire u lanac ishrane
Svojevremeno su okeani na našoj planeti bili izuzetno čisti. To više nije slučaj. Kapetan Čarls Mur to naziva „erom plastike“. U svojoj novoj knjizi „Plastični okean“, Mur ističe da se manje od 5 odsto plastike reciklira i da se gotovo tri odsto svetske proizvodnje baca u okeane. Taj otpad ubija milione morskih organizama godišnje. Mur je proveo život na okeanu i bio svedok njegove transformacije. On u svojoj knjizi opisuje svoje putovanje 1997, tokom kojeg je otkrio tone plastike koja je plutala u beskrajnoj spirali. Ono što je danas poznato kao Veliki pacifički otpad, zapravo je plastika koje težinski ima šest puta više nego planktona. Mur je osnovao Pomorsku istraživačku fondaciju „Algalita“ i počeo da sakuplja uzorke iz okeana u svetu. On objašnjava da plastični otpad stiže u okeane iz reka, sa plaža i brodova. Mur ističe da i danas brodovi pod svim zastavama i svih vrsta, nastavljaju da ignorišu medjunarodne sporazume i bacaju u okean svoje đubre – sintetičke hemikalije, pesticide, nuklearni otpad, kao i sastojke otrovnih gasova. On dodaje da ga zabrinjava uništavanje njegove lične životne sredine. Ovaj stručnjak za zagadjenje nosi sa sobom vrećicu peska - sa plaže na Havajima. Kada ga je dao na analizu, ispostavilo se da je više od 90 odsto plastika. Kapetan Mur sarađuje sa rediteljem ekoloških filmova Bilom Mekdonaldom, da bi dokumentovao kako plastika osvaja okeane. Mekdonald je obezbedio najveći deo video materijala za ovu priču, uključujući oktopoda koji se nastanio u plastičnoj glavi tuša. I tako se kampanja nastavlja. U knjizi „Plastični okean“, kapetan Čarls Mur tvrdi da je zagadjenje plastikom štetnije od klimatske promene i u ime budućih naraštaja traži zaštitu okeana - u kojima je život i nastao.